**OPĆINSKO VIJEĆE**

KLASA:024-03/22-01/08

URBROJ:2109/12-02-22-18

Nedelišće, 29.09.2022.

Temeljem članka 9. Pravilnika o organizaciji i provedbi produženog boravka u osnovnoj školi (Narodne novine br. 62/19) te članka 32. Statuta Općine Nedelišće (Službeni glasnik Međimurske županije broj 7/21) Općinsko vijeće Općine Nedelišće, na 15. sjednici održanoj 29.09.2022. godine, donijelo je

**ODLUKU**

**o sufinanciranju Programa produženog boravka**

**u školskoj godini 2022./2023.**

Članak 1.

U Osnovnoj školi Nedelišće (Matična škola Nedelišće, Područna škola Dunjkovec, Područna škola Pušćine) te u osnovnim školama na području Grada Varaždina organizira se provedba Programa produženi boravak kao oblik odgojno-obrazovnog rada namijenjen učenicima razredne nastave, a u cilju organiziranog provođenja vremena učenika nakon redovne nastave.

Program produženog boravka organizira se sukladno prostornim i organizacijskim sposobnostima škole.

Program produženog boravka provodi se sukladno odredbama Pravilnika o organizaciji i provedbi produženog boravka (Narodne novine br. 62/2019).

Članak 2.

U Program produženog boravka učenici se uključuju temeljem odluke roditelja ili skrbnika.

Program produženog boravka provodi se pod uvjetima:

- da se provodi u dane koji su službeno određeni kao nastavni radni dani tijekom školske godine,

- da se broj polaznika produženog boravka odredi sukladno važećim propisima,

- da ga provode stručne osobe sukladno zakonskim propisima.

Članak 3.

Sufinanciranje Programa produženog boravka određuje se na način da Općina Nedelišće plaća iznos od 904,14 kuna (120,00 eura) za učenike koji pohađaju Osnovnu školu Nedelišće (Matična škola Nedelišće, Područna škola Dunjkovec, Područna škola Pušćine) te iznos od 250,00 kn (33,18 eura) za učenike koji pohađaju osnovne škole na području Grada Varaždina, a roditelj/skrbnik preostali iznos do pune ekonomske cijene po korisniku.

Članak 4.

Program produženog boravka Općina Nedelišće financirati će u školskoj 2022./2023. godini, tj. iz proračunskih sredstava za 2022. i 2023. godinu.

Članak 5.

Mjesečna isplata sredstava za sufinanciranje Programa produženog boravka izvršiti će se temeljem odobrenja općinskog načelnika o isplati, a na osnovu ispostavljenog ukupnog mjesečnog potraživanja osnovne škole sa specifikacijom ispostavljenih troškova.

Članak 6.

Ovlašćuje se općinski načelnik Općine Nedelišće da potpiše Sporazum o sufinanciranju produženog boravka sa osnovnim školama za godinu 2022./2023.

Članak 7.

Ova Odluka stupa na snagu osmog dana od dana objave u Službenom glasniku Međimurske županije.

**OPĆINSKO VIJEĆE OPĆINE NEDELIŠĆE**

**PREDSJEDNIK OPĆINSKOG VIJEĆA**

Hrvoje Kolman

**OBRAZLOŽENJE UZ ODLUKU O SUFINANCIRANJU PROGRAMA PRODUŽENOG BORAVKA U ŠKOLSKOJ GODINI 2022./2023.**

Temeljem odredaba Pravilnika o organizaciji i provedbi produženog boravka (Narodne novine br. 62/2019) u Osnovnoj školi Nedelišće, sa pripadnim područnim školama te u osnovnim školama na području Grada Varaždina provodi se Program produženog boravka.

Člankom 9. navedenog Pravilnika utvrđeno je kako se produženi boravak u školi financira i/ili sufinancira sredstvima jedinice lokalne, odnosno područne (regionalne) samouprave, iz drugih izvora te uplatama roditelja učenika uključenih u produženi boravak.

Predlaže se da Općina Nedelišće sufinancira iznos od 904,14 kuna (120,00 eura) za učenike koji pohađaju Osnovnu školu Nedelišće (Matična škola Nedelišće, Područna škola Dunjkovec, Područna škola Pušćine) te iznos od 250,00 kn (33,18 eura) za učenike koji pohađaju osnovne škole na području Grada Varaždina

Slijedom svega iznesenog, predlaže se Općinskom vijeću Općine Nedelišće da donese Odluku o sufinanciranju Programa produženog boravka u školskoj godini 2022./2023.

**OPĆINSKI NAČELNIK**

Nikola Novak