**PRIJEDLOG!**

OPĆINSKO VIJEĆE

KLASA:

URBROJ:

Nedelišće, 2022.

Na temelju članka 35. stavka 2. i članka 391. stavka 1. Zakona o vlasništvu i drugim stvarnim pravima („Narodne novine“, broj 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 143/12 i 152/14), članka 65. stavka 2. i članka 69. Zakona o sportu („Narodne novine“, broj 71/06, 150/08, 124/10, 124/11, 86/12, 94/13, 85/15, 19/16 i 98/19) i članka 32. Statuta Općine Nedelišće („Službeni glasnik Međimurske županije“, broj \_\_\_\_\_ ) Općinsko vijeće Općine Nedelišće na \_\_\_\_ sjednici održanoj dana \_\_\_\_\_ 2022. godine, donosi

# O D L U K U

**o načinu upravljanja i korištenja sportskih građevina**

**u vlasništvu Općine Nedelišće**

# OPĆE ODREDBE

**Članak 1.**

Ovom Odlukom o načinu upravljanja i korištenja sportskih građevina u vlasništvu Općine Nedelišće (u daljnjem tekstu: Odluka) utvrđuju se sportske građevine u Općini Nedelišće, uređuje se način upravljanja i korištenja javnih sportskih građevina i drugih sportskih građevina u vlasništvu Općine Nedelišće.

# Članak 2.

Javnim sportskim građevinama smatraju se građevine koje su u vlasništvu Općine Nedelišće, te se trajno koriste u izvođenju programa javnih potreba u sportu.

Sportskim građevinama smatraju se uređene i opremljene površine i građevine u kojima se provode sportske aktivnosti, a koje osim općih uvjeta propisanih posebnim propisima za te građevine zadovoljavaju i posebne uvjete u skladu s odredbama Zakona o sportu.

Ostalim sportskim građevinama smatraju se nekretnine koje su u zemljišnim knjigama upisane kao vlasništvo Republike Hrvatske i koje su se na dan 01. siječnja 2017. godine koristile kao sportsko – rekreacijski objekti i sportska igrališta, a koji će se temeljem Zakona o upravljanju državnom imovinom („Narodne novine“, broj 52/18) upisati u vlasništvo Općine Nedelišće te ostale nekretnine koje nisu u vlasništvu Općine Nedelišće ili Republike Hrvatske, a koriste se kao sportske građevine.

# SPORTSKE GRAĐEVINE

# Članak 3.

Ovisno o značenju za sport Općine Nedelišće i načinu upravljanja, javne sportske građevine i druge sportske građevine u vlasništvu Općine Nedelišće (dalje u tekstu: sportske građevine) su:

1. sportske građevine I. kategorije – predstavljaju građevine – nogometna igrališta s pratećim objektima – stadionom, svlačionicama, uredskim – klupskim prostorijama, i to:
   1. sportska građevina u Nedelišću, SRP Trate (nogometno igralište s pratećim objektima – stadion, svlačionice, uredsko – klupske prostorije), k.č.br. 2251/1 k.o. Nedelišće,
   2. sportska građevina u Macincu (nogometno igralište s pratećim objektima – svlačionice, uredsko – klupske prostorije), k.č.br. 1348/1 k.o. Macinec,
   3. sportska građevina u Slakovcu (nogometno igralište s pratećim objektima – svlačionice, uredsko – klupske prostorije), k.č.br. 989/1 k.o. Slakovec,
   4. sportska građevina u Gornjem Hrašćanu (nogometno igralište s pratećim objektima – svlačionice, uredsko – klupske prostorije), k.č.br. 1739/1 k.o. Gornji Hrašćan,
   5. sportska građevina u Trnovcu (nogometno igralište s pratećim objektima – svlačionice, uredsko – klupske prostorije), k.č.br. 768/1 k.o. Trnovec.

# UPRAVLJANJE SPORTSKIM GRAĐEVINAMA

**Članak 4.**

U poslove upravljanja sportskim građevinama ubrajaju se sljedeći poslovi:

* 1. redovito, tekuće i investicijsko održavanje sportske građevine u građevinskom i funkcionalnom smislu, prema namjeni građevine, a posebno za provođenje programa javnih potreba u sportu Općine Nedelišće,
  2. davanje u zakup ili podzakup dijelova sportske građevine za obavljanje sportske djelatnosti,
  3. davanje u zakup ili podzakup poslovnog prostora u okviru sportske građevine, sukladno posebnim propisima,
  4. primjerena zaštita sportske građevine,
  5. određivanje i provođenje unutarnjeg reda u sportskoj građevini,
  6. primjerno osiguranje sportske građevine,
  7. obavljanje povremenih i godišnjih pregleda sportske građevine radi utvrđivanja njezinog stanja u građevinskom i funkcionalnom smislu,
  8. kontrola korištenja sportske građevine sukladno sklopljenim ugovorima,
  9. donošenje godišnjeg programa upravljanja sportskom građevinom,
  10. drugi poslovi koji, prema posebnim propisima, spadaju u upravljanje sportskom građevinom.

Modernizacija i rekonstrukcija – kapitalno investiranje na sportskim građevinama provodi se u suradnji upravitelja i vlasnika nekretnine – Općine Nedelišće, odnosno za investicijsko održavanje u smislu adaptacije i dogradnje postojećih građevina, izgradnju novih građevina, kao i svih ostalih investicijskih ulaganja, upravitelj je obvezan ishoditi suglasnost vlasnika nekretnine.

Ovisno o uvjetima nositelj investicijskih radova na sportskom objektu mogu biti i upravitelj i Općina Nedelišće ovisno o prilikama i izvorima financiranja.

Upravitelj sportskih građevina ne može opteretiti i otuđiti građevine bez suglasnosti vlasnika nekretnine.

# Članak 5.

Način upravljanja i korištenja sportskih građevina uređuje se ovisno o njihovu značenju za sport na području Općine Nedelišće i provođenju programa javnih potreba u sportu Općine Nedelišće.

Za upravljanje i održavanje sportskih građevina Općina Nedelišće može osnovati ustanove i trgovačka društva.

Upravljanje sportskim građevinama može se povjeriti i sportskim klubovima i savezima, sportskoj zajednici, ustanovama i trgovačkim društvima registriranim za obavljanje sportske djelatnosti upravljanja i održavanja sportskih građevina, bez naknade.

Korištenje sportske građevine od značaja za mjesnu samoupravu može se povjeriti mjesnim odborima za bavljenje sportom i sportskom rekreacijom u mjestu stanovanja, bez naknade.

Sportske građevine, za upravljanje kojih nisu osnovane ustanove i trgovačka društva te koje nisu povjerene na upravljanje sportskim klubovima i savezima, sportskoj zajednici, ustanovama i trgovačkim društvima registriranim za obavljanje sportske djelatnosti upravljanja i održavanja sportskih građevina, daju se u zakup.

# Članak 6.

Način upravljanja i korištenja sportskih građevina za upravljanje kojih je Općina Nedelišće osnovala ustanove uređuje se osnivačkim aktom.

Način upravljanja i korištenja sportskih građevina za upravljanje kojih je Općina Nedelišće osnovala trgovačka društva, uređuje se ugovorom između Općine Nedelišće i trgovačkog društva.

Način upravljanja i korištenja sportskih građevina koje se povjeravaju sportskim klubovima i savezima, sportskoj zajednici, ustanovama i trgovačkim društvima registriranim za obavljanje sportske djelatnosti upravljanja i održavanja sportskih građevina, uređuje se aktom načelnika o povjeravanju na upravljanje i korištenje sportske građevine.

Način korištenja sportske građevine od značaja za mjesnu samoupravu uređuje se aktom načelnika.

# Članak 7.

Općina Nedelišće provodi, sukladno aktu načelnika o povjeravanju na upravljanje sportske građevine cijeli postupak davanja na korištenje sportske građevine ili dijela sportske građevine sportskim klubovima, savezima i ustanovama.

Upravljanje i korištenje sportskim građevinama povjerava se na vremenski rok od 5 (pet) godina s mogućnošću produženja a isto se može prekinuti:

* odlukom vlasnika, Općine Nedelišće,
* prestankom rada ili promjenom djelatnosti udruge upravitelja,
* prestankom potrebe upotrebe i korištenja od strane upravitelja.

# Članak 8.

Podnositelj zahtjeva dužan je uz zahtjev za davanje na upravljanje i korištenje sportske građevine ili dijela sportske građevine dostaviti slijedeće:

Sportski klub, savez ili ustanova dužna je u svrhu sklapanja Ugovora o upravljanju i korištenju sportske građevine dostaviti slijedeće:

− dokaz o registraciji,

− program korištenja sportske građevine ili dijela sportske građevine sa planom rada i održavanja sportske građevine ili dijela sportske građevine.

# Članak 9.

Način upravljanja i korištenja sportskih građevina iz članka 2. ove Odluke regulira se ugovorom između Općine i upravitelja iz članka 5. ove Odluke.

Ugovor u ime Općine Nedelišće sklapa Općinski načelnik, a u ime upravitelja ovlaštena osoba upisana u Registar udruga Republike Hrvatske.

# Članak 10.

Prostore u sportskim građevinama ili uz njih, a koji nisu u funkciji obavljanja sportske djelatnosti mogu se dodijeliti u zakup kao poslovni prostori putem javnog natječaja odgovarajućom primjenom odredaba akta o zakupu i kupoprodaji poslovnog prostora.

Prostori uz sportske građevine koji nisu u izravnoj funkciji sporta mogu se dodijeliti pravnim i fizičkim osobama na korištenje kao javne površine odgovarajućom primjenom odredaba akta o javnim površinama.

Postupke dodjele prostora iz stavka 1. i 2. ovog članka provodi Jedinstveni upravni odjel Općine Nedelišće.

# KRITERIJI I POKAZATELJI UČINKOVITOSTI UPRAVLJANJA I RASPOLAGANJA

# JAVNIM SPORTSKIM GRAĐEVINAMA

**Članak 11.**

Kriteriji i pokazatelji učinkovitosti upravljanja i raspolaganja javnim sportskim građevinama utvrđuju se kako slijedi:

* zakupnik je omogućio neometano namjensko korištenje sportske građevine,
* zakupnik je u sportskim građevinama koje su dane u zakup omogućio neometano provođenje programa javnih potreba u sportu Općine Nedelišće,
* zakupnik održava sportske građevine u skladu s preuzetim obvezama,
* zakupnik je omogućio korištenje sportskih građevina na način da se poboljšaju uvjeti obavljanja sportskih aktivnosti,
* zakupnik poduzima mjere gospodarenja sportskim građevinama s namjerom smanjivanja cijene korištenja sportske građevine,
* zakupnik je izvršio ulaganja u investicijsko održavanje građevine.

# OCJENA UČINKOVITOSTI UPRAVLJANJA I KORIŠTENJA SPORTSKIH OBJEKATA I NOGOMETNIH IGRALIŠTA

**Članak 12.**

Cilj je da se kroz realizaciju Programa javnih potreba potiče razvoj nogometnog sporta na području Općine uključivanjem građana u sportske aktivnosti, posebice djece i mladeži tako da se utvrđuje da su pokazatelji učinkovitosti upravljanja i korištenja sportskih objekata i nogometnih igrališta:

* praćenje broja uključivanja sportaša s prebivalištem na području Općine po kategorijama (seniora, mlađih dobnih kategorija) u nogometne aktivnosti te
* postignuti rezultati na natjecanjima nakon završetka sezone u međužupanijskim i

županijskim nogometnim savezima.

# NADZOR

**Članak 13.**

Pravne osobe u sustavu sporta iz članka 5. ove Odluke odnosno korisnici sportskih građevina iz članka 2. ove Odluke obvezni su vlasniku nekretnina dostaviti godišnji izvještaj o upravljanju odnosno godišnji izvještaj o korištenju sportskih građevina najkasnije do kraja lipnja tekuće godine za prethodnu godinu. Izvještaj iz stavka 1. ovoga članka može biti sastavni dio godišnjeg izvještaja o radu podnositelja.

Nadzor nad provođenjem ugovora, namjenskim korištenjem sportskih građevina, održavanjem sportskih građevina, korištenja svih sportskih i drugih prostora u sportskim građevinama te nad namjenskim korištenjem sredstava za upravljanje i održavanje sportskih građevina obavlja Jedinstveni upravni odjel Općine Nedelišće.

Tijela iz stavka 1. ovog članka vrše nadzor i nad provedbom akta o povjeravanju upravljanja odnosno korištenja sportskih građevina.

U slučaju nepridržavanja ugovornih obveza kao i nepridržavanja obveza iz akta o povjeravanju upravljanja odnosno korištenja sportskih građevina, a na prijedlog Jedinstvenog upravnog odjela Općine Nedelišće, načelnik može raskinuti Ugovor odnosno akt o povjeravanju na upravljanje i korištenje sportske građevine staviti izvan snage.

# PRIJELAZNE I ZAVRŠNE ODREDBE

**Članak 14.**

Na upravljanje i korištenje sportske građevine, ako ovom Odlukom nije određeno drugačije, primjenjuju se opći propisi o upravljanju nekretninama i propisi o sportskim građevinama.

# Članak 15.

Korisnici javnih sportskih građevina koji nemaju regulirani odnos s Općinom, u skladu s ovom Odlukom dužni su sklopiti ugovore o upravljanju i korištenju sportskih građevina u roku od 3 mjeseca od stupanja na snagu ove Odluke.

Sa korisnicima koji već od ranije koriste sportske građevine, a zadovoljavaju sve uvjete definirane ovom Odlukom, zaključit će se novi Ugovor o upravljanju i korištenju sportskih građevina kojim će se definirati odredbe prema ovoj Odluci.

Ukoliko udruge koje od ranije koriste prostore u vlasništvu Općine Nedelišće bez naknade odbiju sklapanje novog ugovora prema ovoj Odluci, dužne su u roku od 30 dana od dana dostave pismene obavijesti napustiti prostor.

# Članak 16.

Ova Odluka stupa na snagu osmog dana od dana objave u „Službenom glasniku Međimurske županije“.

PREDSJEDNIK OPĆINSKOG VIJEĆA

Hrvoje Kolman

**OBRAZLOŽENJE UZ** **ODLUKU O NAČINU UPRAVLJANJA I KORIŠTENJA SPORTSKIH GRAĐEVINU U VLASNIŠTVU OPĆINE NEDELIŠĆE**

Sukladno Zakona o vlasništvu i drugim stvarnim pravima („Narodne novine“, broj 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 143/12 i 152/14), članka 65. stavka 2. i članka 69. Zakona o sportu („Narodne novine“, broj 71/06, 150/08, 124/10, 124/11, 86/12, 94/13, 85/15, 19/16 i 98/19) gdje se javnim sportskim građevinama smatraju građevine koje su u vlasništvu JLS te se trajno koriste u izvođenju programa javnih potreba u sportu a upravljanje javnim sportskim građevinama može se povjeriti i sportskim klubovima, savezima, sportskoj zajednici, ustanovama i trgovačkim društvima registriranim za obavljanje sportske djelatnosti upravljanja i održavanja sportskih građevina, Općina Nedelišće u obvezi je definirati način upravljanja i korištenja sportskih građevina utvrditi sportske građevine u Općini Nedelišće, urediti način upravljanja i korištenja javnih sportskih građevina i drugih sportskih građevina koje su u vlasništvu Općine Nedelišće.

Predloženom Odlukom definira se sve traženo zato se predlaže Općinskom vijeću Općine Nedelišće da razmotri i usvoji Odluku o načinu upravljanja i korištenja sportskih građevinu u vlasništvu Općine Nedelišće.

OPĆINSKI NAČELNIK

Nikola Novak, mag.art., mag.oec.