**OPĆINSKO VIJEĆE**

KLASA:024-03/22-01/08

URBROJ:2109/12-02-22-26

Nedelišće, 29.09.2022.

Temeljem članka 35. Zakona o lokalnoj i područnoj (regionalnoj) samoupravi, (Narodne novine br. 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članka 32. Statuta Općine Nedelišće (Službeni glasnik Međimurske županije br. 7/21) Općinsko vijeće Općine Nedelišće, na 15. sjednici, održanoj dana 29.09.2022. godine donijelo je

**ODLUKU**

**o dozvoljenom prekoračenju po poslovnom računu**

**Općine Nedelišće**

**Članak 1.**

Općini Nedelišće odobrava se, na rok od 12 mjeseci, prekoračenje po poslovnom računu kod poslovne banke HRVATSKA POŠTANSKA BANKA d.d., do iznosa od 2.000.000,00 kn (dva milijuna kuna) u svrhu održavanja tekuće likvidnosti te predfinanciranje EU i drugih projekata.

Utvrđuje se redovna visina kamatne stope za prekoračenje po poslovnom računu u visini 1,32% + 3M NRS3 godišnje, promjenjiva (ukupna kamata u trenutku slanja ponude iznosi 1,40%).

Naknada za odobrenje i korištenje prekoračenja po poslovnom računu ne naplaćuje se.

Utvrđuje se sljedeći rok otplate kratkoročnog kredita – rok za zatvaranje i poravnanje prekoračenja po poslovnom računu: 12 mjeseci od sklapanja ugovora.

**Članak 2.**

Za prekoračenje po poslovnom računu Općina Nedelišće će HRVATSKOJ POŠTANSKOJ BANCI d.d. prilikom potpisivanja ugovora kao instrument osiguranja predati ovjerenu zadužnicu na iznos odobrenog prekoračenja te bianco akceptiranu vlastitu mjenicu s klauzulom „bez protesta“ uz mjenično očitovanje ovjereno od javnog bilježnika.

**Članak 3.**

Stupanjem na snagu ove Odluke stavlja se van snage Odluka o dozvoljenom prekoračenju po poslovnom računu Općine Nedelišće, KLASA:024-03/22-02/07, URBROJ:2109/12-02-22-9, koju je Općinsko vijeće Općine Nedelišće donijelo na svojoj 14. sjednici, dana 30.06.2022. godine.

**Članak 4.**

Ova Odluka stupa na snagu danom donošenja, a objaviti će se u Službenom glasniku Međimurske županije.

**OPĆINSKO VIJEĆE OPĆINE NEDELIŠĆE**

**PREDSJEDNIK OPĆINSKOG VIJEĆA**

Hrvoje Kolman

**OBRAZLOŽENJE UZ ODLUKU O DOZVOLJENOM PREKORAČENJU PO POSLOVNOM RAČUNU OPĆINE NEDELIŠĆE**

Člankom 32. Statuta Općine Nedelišće („Službeni glasnik Međimurske županije“ broj 7/21) utvrđena je nadležnost Općinskog vijeća za donošenje Odluke o dozvoljenom prekoračenju po poslovnom računu Općine Nedelišće.

Općina Nedelišće imala je odobreno prekoračenje po poslovnom računu kod Hrvatske poštanske banke u iznosu od 2.000.000,00 kn na rok od 12 mjeseci, uz utvrđenu fiksnu visinu kamatne stope za prekoračenje po poslovnom računu u visini 1,5% godišnje.

Ovom Odlukom dozvoljava se prekoračenje po poslovnom računu koji je otvoren u Hrvatskoj poštanskoj banci i to u istom iznosu i na isti rok, ali, zbog izmijenjenih uvjeta poslovanja banke, uz redovnu kamatnu stopu u iznosu od 1,32% + 3M NRS3, godišnju, promjenjivu kamatnu stopu. Naknada za odobrenje i korištenje prekoračenja po poslovnom računu ne naplaćuje se.

Slijedom svega iznesenog, predlaže se Općinskom vijeću Općine Nedelišće da donese Odluku o dozvoljenom prekoračenju po poslovnom računu Općine Nedelišće.

**OPĆINSKI NAČELNIK**

Nikola Novak